OBH 1301/1997.
Az állampolgári jogok országgyűlési biztosának jelentése
Ügyintéző: Dr. Rétai István
Az eljárás megindítása

Panaszos azért fordult hivatalunkhoz, mert 1994. július 15-én a BILUX GMK-tól megvásárolt gépkocsiját lefoglalták. A lefoglalással egyidőben lopás és más bűncselekmények alapos gyanúja miatt eljárást indítottak ellene. 
Panaszolta továbbá, hogy az általa szabályosan megvásárolt, a rendőrség által nevére átírt gépkocsit nem neki, hanem Beorgopulosz Hrisztosz budapesti lakosnak adták ki, akitől azt ismeretlen elkövetők ellopták.

Érintett alkotmányos jogok

Tulajdonhoz való jog (Alkotmány 13. §. (1) bek.).

A megállapított tényállás és a megtett intézkedések

A Hatvani Városi Rendőrkapitányság 1034/1994. Bü. szám alatt nyomozást rendelt el Horn Pál Tamás és társai ellen. A nyomozás során felderítették, hogy Molnár Ferenc panaszos által a BILUX GMK-tól megvásárolt gépkocsi bűncselekményből származik, így 1994. november 1-jén a gépkocsit lefoglalták. A nyomozás megállapította, hogy Molnár Ferenc a gépkocsit olyan személytől vásárolta, aki az eladáskor hamis személyi igazolványt használt, hamisított forgalmi engedéllyel, hamis rendszámmal adta el a gépkocsit, a szerződés más nevére volt kiállítva.  A tények Molnár Ferenc által elkövetett bűncselekmény alapos gyanújára utaltak, ezért gyanúsítottként vonták felelősségre.

Az ügyet további nyomozásra a Heves Megyei Főügyészség Nyomozó Hivatala vette át, ahol Ny.177/1994. szám alatt az eljárást tovább folytatták. A nyomozás során megállapították, hogy Molnár Ferenc a gépkocsi  megvásárlásakor olyan adásvételi szerződést vett át, ahol eladóként más személy szerepelt,  tudomással bírt arról, hogy a gépkocsit átadó személy nem azonos a szerződésben feltüntetett eladóval. 

A nyomozás adatai szerint Molnár Ferenc formálisan megvalósította a magánokirat-hamisítás vétségét. 

Molnár Ferenc a lefoglalás, a gyanúsítottkénti felelősségre vonás ellen panasszal élt. Tanúkkal bizonyította, hogy jóhiszeműen járt el. Kérte a lefoglalás, a gyanúsítottkénti eljárás megszüntetését, bizonyítás kiegészítését  kezdeményezte. Panaszait a Hatvani Városi és a Heves Megyei Főügyészség elutasította. A lefoglalás megszüntetése, a gépkocsi Beorgopulosz Hrisztosznak történő kiadását elrendelő határozatot ugyancsak megpanaszolta, amit mint alaptalant elutasítottak.

Panaszolta Molnár Ferenc a Btk. 276. §-ba ütköző és minősülő magánokirat-hamisítás vétsége miatti eljárásban az 1997. január 10-én keltezett nyomozást megszüntető és őt megrovásban részesítő határozatot is. Panaszát a Megyei Főügyészség B.579/1996/1. számú határozatával elutasította.

A panasz alapján - mivel a lefoglalás, a lefoglalás megszüntetése, a lefoglalt dolog kiadása a panaszból egyértelműen nem volt tisztázható - felvilágosítást kértünk a Heves Megyei Főügyészségtől.

A felvilágosítást a Heves Megyei Főügyészség vezetője, Dr. Román Gyula főügyész úr megküldte.

Főügyész Úr Molnár Ferenc iratait felülvizsgálta és a panasznak helyt adott. Határozatát Molnár Ferencnek és védőjének megküldte.  Felvilágosításában egyértelműen megállapította, hogy Molnár Ferenc panasza alapos, a tényállást a nyomozás nem derítette fel megfelelően, és a nyomozás tovább folytatására adott utasítást. 

A vizsgálat megállapításai

A Heves Megyei Főügyészség Nyomozó Hivatala eljárásának elhúzódását panaszos nem kifogásolta. 

A megkeresésünkre Dr. Román Gyula megyei főügyész úrtól érkezett felvilágosítás szerint határozattal a tényállás felderítetlensége miatt a nyomozás folytatását rendelte el. Az eljárás befejezéséig más kezdeményezésre nincs lehetőség.

Megállapítható azonban jelenleg is, hogy az eljárás elhúzódása következtében sérelmet szenvedett a Magyar Köztársaság Alkotmányának 2. §. (1) bekezdésében deklarált jogállamiságból fakadó jogbiztonság követelménye.

Az alkotmányos visszásság Megyei Főügyész Úr intézkedése alapján saját hatáskörben megszüntethető.

Budapest, 1997.

Gönczöl Katalin